Jablunkovské tunely

Jablunkovské tunely sú dva jednokoľajné železničné tunely nachádzajúce sa na trati Bohumín – Čadca medzi železničnými stanicami Čadca a Mosty u Jablunkova. Tunely prechádzajú Jablunkovským priesmykom. Od roku 2007 dochádza k prestavbe na jeden dvojkoľajný tunel.

Technické údaje

Jablunkovský tunel číslo I je dlhý 606,58 m. Dĺžka Jablunkovského tunelu číslo II je 608,20 m. Oba jednokoľajné tunely sú vedené v priamke a ide o tunely vrcholové s maximálnym sklonom 8,1 ‰. Nadložie dosahuje výšku až 24 m. Svetlá výška tunelovej rúry je približne 6 m, svetlá šírka 5,5 m.

História

Tunely boli vybudované ako súčasť Košicko-bohumínskej železnice. Jablunkovský tunel číslo I bol postavený v roku 1870. V roku 1898 trať v úseku Čadca – Jablunkov zdvojkoľajnili, ale tunel zostal len jednokoľajný. Stavba Jablunkovského tunelu II bola začatá v roku 1914 a do prevádzky bol uvedený o tri roky neskôr v roku 1917.
V auguste 1939 bola pri Jablunkovskom incidente v oboch tuneloch odpálená nálož, čo spôsobilo poškodenie a zával tunelov. Roku 1940 bolo nadložie doplnené a zničené ostenie obnovené. Elektrifikácia tunelov prebehla v roku 1963. V roku 1971 bol v tuneli spravený železničný zvršok zo zabetónovaných pražcov. Ten sa však neosvedčil a preto bol v roku 1987 nahradený klasickou konštrukciou z drevených pražcov v štrkovom lôžku.

Prestavba

V rámci stavby III. železničného koridoru v Česku bola v roku 2007 začatá rozsiahla prestavba. Podľa pôvodných plánov malo dôjsť k prerobeniu obidvoch tunelových rúr na dva jednokoľajné tunely. Projektant však predložil návrh na rozšírenie tunelu číslo II na dvojkoľajný a zrušenie tunelu číslo I. Po požiadavkách Hasičského záchranného zboru ČR Moravskosliezskeho kraja bol projekt prepracovaný a bude zrušená len časť jednokoľajného tunelu a zvyšok spolu s novou prípojkou bude využitý ako úniková štôlňa. Južný portál tunelu číslo I s nápisom Kalchberg 1870 bude zrekonštruovaný a zachovaný ako technická pamiatka.
V júni 2009 bol nový, 612 m dlhý, tunel prerazený. Výstavba prebiehala novou rakúskou tunelovacou metódou. Vzhľadom na zlé geologické podmienky, praktický celá tunelová rúra sa nachádza v paleogénnom podloží tvorenom prevažne ílovcami so sporadickými vrstvami prachovcov a ojedinelými preplástkami pieskovcov, súčasne s provizórnou protiklenbou.
15. novembra 2009 došlo k prepadu časti nadložia tunelu a na povrchu vznikol kráter veľkosti 150 × 50 m. Tento prepad si vyžiadal prerušenie prevádzky. Po prehliadke statikom bola však prevádzka ešte toho dňa obnovená. O dva dni neskôr však došlo k ďalšiemu prepadu, po ktorom bola prevádzka prerušená až do 28. novembra 2009. Pri tomto prepade bolo zavalených asi 80 m stavby a vznikol kráter s rozlohou viac než 7 000 m². Jedna rodina žijúca v dome na okraji krátera musela byť evakuovaná. Pri týchto prepadoch došlo k zavaleniu takmer jednej tretiny dĺžky už prerazeného tunela. Kvôli tomu nebolo možné stihnúť pôvodný termín dokončenia, november 2011. Ukončenie stavby sa predpokladalo v auguste 2013.
Dňa 31. mája 2013 bola v novom dvojkoľajnom tuneli začatá premávka po jednej koľaji a súčasne bola zastavená prevádzka v tuneli číslo I. Celkom sprevádzkovaný bol 11. júla 2013.